

VLADA REPUBLIKE HRVATSKE

Zagreb, 7. ožujka 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog plana protuminskog djelovanja za 2025. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 7. stavka 4. Zakona o protuminskom djelovanju („Narodne novine“, br. 110/15., 118/18., 98/19., 114/22. i 59/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_ 2025. donijela

# PLAN PROTUMINSKOG DJELOVANJA ZA 2025. GODINU

1. Uvod

Republika Hrvatska se tijekom i nakon Domovinskog rata suočila sa značajnim sigurnosnim problemom, zagađenošću dijela kopnenog područja minsko-eksplozivnim sredstvima (u daljnjem tekstu: MES) i neeksplodiranim ubojnim sredstvima (u daljnjem tekstu: NUS).

Dalekosežne sigurnosne posljedice, kao i nemogućnost iskorištavanja minski sumnjivog zemljišta, već dugi niz godina snažno utječu na razvoj onih područja koja su bila zahvaćena ratnim događanjima, a time i na razvoj društva u cjelini. Zagađenost MES-om i NUS-om predstavlja prijetnju za građane Republike Hrvatske, zapreka je za iskorištavanje ukupnog potencijala minski zagađenih županija, predstavlja prepreku učinkovitoj provedbi protupožarne zaštite i nadziranju državne granice te izvršavanju različitih akcija spašavanja i postupanja nakon tehnoloških akcidenata.

Od 1. ožujka 1999. na snazi je Konvencija o zabrani uporabe, stvaranja zaliha, proizvodnje i prijenosa protupješačkih mina i o njihovom uništenju (*Ottawska konvencija*). U skladu s člankom 5.1. Konvencije, Republika Hrvatska ima obvezu do 1. ožujka 2026. uništiti protupješačke mine na miniranim područjima.

Od 2015. godine na snazi je Zakon o protuminskom djelovanju („Narodne novine“, br. 110/15., 118/18., 98/19., 114/22. i 59/23., u daljnjem tekstu: Zakon), kojim se uređuje sustav obavljanja poslova protuminskog djelovanja u Republici Hrvatskoj, uvjeti i subjekti u obavljanju poslova protuminskog djelovanja, prava i obveze djelatnika koji obavljaju poslove protuminskog djelovanja te upravni i inspekcijski nadzor nad provedbom Zakona.

* 1. Protuminsko djelovanje u Republici Hrvatskoj

Protuminsko djelovanje podrazumijeva skup povezanih aktivnosti koje javni sektor provodi u suradnji s privatnim sektorom i civilnim društvom, a u cilju smanjenja prijetnje i utjecaja MES-a, NUS-a i njihovih dijelova na pojedinca i društvo općenito, integracije žrtava kao ravnopravnih članova u društvo te zagovaranja neuporabe protupješačkih mina i kazetnog streljiva.

Poslovi protuminskog djelovanja, u smislu Zakona, su poslovi od nacionalnog i općeg gospodarskog interesa za sigurnost Republike Hrvatske, zaštitu okoliša, zdravlja ljudi i razvoja gospodarstva te uživaju njezinu osobitu skrb.

* 1. Zadane s**m**jernice i okviri

Nacionalnim programom protuminskog djelovanja Republike Hrvatske do 2026. godine („Narodne novine“, broj 21/23., u daljnjem tekstu: Nacionalni program), planirano je najkasnije do 1. ožujka 2026. u cijelosti ukloniti minsku opasnost na području cijele Republike Hrvatske.

Postojanje mina i eksplozivnih sredstava ima izravan utjecaj na provedbu mjera zaštite života i imovine građana. Minski sumnjiva područja (u daljnjem tekstu: MSP) s više od 5.000 komada različitih mina i velik broj razasutih eksplozivnih sredstava koje je moguće zloupotrijebiti u različitim kriminalnim ili terorističkim aktima, stalna su i ozbiljna prijetnja javnoj sigurnosti.

1. STANJE MSP-a

U Republici Hrvatskoj 1. siječnja 2025., ukupno je 47,2 km2 zagađeno MES-om na području 16 gradova i općina u 3 županije.

|  |  |  |
| --- | --- | --- |
| R. br. | Županija | Minski zagađena područjana dan 1. siječnja 2025. |
| km2 |
| 1. | Ličko-senjska | 43,0 |
| 2. | Sisačko-moslavačka | 3,5 |
| 3. | Splitsko-dalmatinska | 0,7 |
| Ukupno | 47,2 |

Tablica 2-1. Područja zagađena MES-om na dan 1. siječnja 2025. godine po županijama

Područja koja su zagađena isključivo NUS-om uslijed eksplozija vojnih skladišta, površine 2,1 km2 na području Karlovačke, Ličko-senjske i Sisačko-moslavačke županije, razminiraju se prema posebno propisanom načinu obavljanja razminiranja područja velike zagađenosti MES-om, NUS-om i njihovim dijelovima nastalim eksplozijom skladišta MES-a i NUS-a.

Ukupan MSP u Republici Hrvatskoj površine 49,3 km2 obilježen je s 2.610 oznaka koje ukazuju na minsku opasnost i mogući pronalazak NUS-a.

U strukturi površina zagađenih MES-om i NUS-om (preostali MSP) najveći udio imaju šumske površine s 98,5 %, slijede poljoprivredne površine s 1,4 % te ostale površine s 0,1 %.

Informiranje i edukacija stanovništva o opasnostima od MES-a, NUS-a i njihovih dijelova nezaobilazni je dio protuminskog djelovanja.

Kontinuirana provedba različitih oblika edukacije rezultira podizanjem razine osviještenosti o opasnostima od MES-a, NUS-a i njihovih dijelova te sigurnijem ponašanju u minskom okruženju. Ostvarenje ovoga cilja moguće je kroz uspješnu suradnju s nadležnim tijelima državne uprave, lokalnom i područnom (regionalnom) samoupravom, javnim poduzećima i nevladinim organizacijama.

Kao poseban segment u sprječavanju minskih nesreća potrebno je istaknuti sustavno obilježavanje MSP-a, koje provodi Ministarstvo unutarnjih poslova (u daljnjem tekstu: MUP).

Nadležna tijela državne uprave rješavaju probleme osoba stradalih od eksplozivnih ostataka rata (u daljnjem tekstu: EOR) kroz sustav zdravstvene zaštite i socijalne skrbi. Koordinira se rad svih subjekata uključenih u pomaganje osobama stradalim od EOR-a. MUP prikuplja, obrađuje i ažurira podatke o osobama stradalim od EOR-a u MSP-u, te sukladno članku 97. Zakona uspostavlja i vodi bazu podataka, u skladu s propisima kojima se uređuje područje zaštite osobnih podataka, u suradnji s Agencijom za zaštitu osobnih podataka i Hrvatskim zavodom za javno zdravstvo.

Međunarodna suradnja na području protuminskog djelovanja ostvaruje se kroz suradnju s vladama stranih zemalja putem njihovih veleposlanstava u Republici Hrvatskoj ili hrvatskim veleposlanstvima u stranim zemljama te vladinim i nevladinim organizacijama. MUP također pravovremeno priprema godišnja izvješća sukladno obvezama kontekstualnih međunarodnih ugovora te sudjeluje na sastancima država članica istih.

1. Temeljni ciljevi protuminskog djelovanja U 2025. godinI

Sukladno odobrenim financijskim sredstvima, kao i strateškim ciljevima utvrđenim u Nacionalnom programu, u 2025. godini protuminskim djelovanjem planirano je ostvarenje sljedećih ciljeva:

* **CILJ 1**

**Obavljanje poslova izviđanja i razminiranja na svim preostalim područjima zagađenim MES-om u Republici Hrvatskoj (47,2 km2)**

* **CILJ 2**

**Obavljanje poslova razminiranja na područjima zagađenim isključivo NUS-om (2,1 km2)**

* **CILJ 3**

**Informiranje i edukacija stanovništva o opasnostima od MES-a, NUS-a i njihovih dijelova**

U ove ciljeve nije uključeno razminiranje MSP-a vojnih lokacija i/ili građevina za koje je nadležno Ministarstvo obrane (u daljnjem tekstu: MORH). Na temelju članka 3. Zakona, MORH MUP-u dostavlja Plan razminiranja vojnih lokacija i/ili građevina koji je posebni dio ovoga Plana, a financijska sredstva za njegovu realizaciju osigurana su u državnom proračunu Republike Hrvatske na poziciji MORH-a te na poziciji naknade za korištenje općekorisnih funkcija šuma (OKFŠ).

* 1. Obavljanje poslova izviđanja i razminiranja na svim preostalim područjima zagađenim MES-om u Republici Hrvatskoj (47,2 km2)

U 2025. godini planira se obavljanje poslova izviđanja i razminiranja na svim preostalim područjima zagađenim MES-om u Republici Hrvatskoj površine 47,2 km2. Planirano je obavljanje poslova tehničkog i općeg izvida na 4,2 km2, te poslova razminiranja na 43 km2 MSP-a.

***Planirani poslovi razminiranja***

U 2025. godini planirano je izvršenje poslova razminiranja područja zagađenih MES-om na površini od 43 km2 na području 16 jedinica lokalne samouprave u 3 županije prema 71 idejnom planu razminiranja.

Poslovi razminiranja financirat će se iz sredstava državnog proračuna Republike Hrvatske i Europskog fonda za regionalni razvoj - Razminiranje višegodišnji okvir 2021. - 2027.

Na temelju Odluke o davanju prethodnog odobrenja za razminiranje perspektivne vojne lokacije - vojnog poligona „Eugen Kvaternik“ u Slunju, KLASA: 022-03/24-04/171, URBROJ: 50301-29/09-24-2. od 15. travnja 2024., u svrhu razminiranja područja tog vojnog poligona, MUP je izradio dodatna 4 idejna plana razminiranja površine 4,1 km2. MUP će tijekom 2025. provoditi aktivnosti kontrole kvalitete poslova razminiranja prema tim idejnim planovima, a financijska sredstava za razminiranje bit će osigurana u državnom proračunu Republike Hrvatske na poziciji naknade za korištenje općekorisnih funkcija šume (OKFŠ).

***Planirani poslovi tehničkog izvida***

Preciznije definiranje minske zagađenosti poslovima tehničkog izvida omogućuje MUP-u izradu idejnih planova razminiranja koji sadrže jasnu i preciznu minsku situaciju, odnosno jasno definiranu složenost izvršenog miniranja na određenom području koju mogu očekivati ovlaštene pravne osobe kojima se ustupaju poslovi razminiranja. Nadalje, provedbom tehničkog izvida na području definiranom izvedbenim planom tehničkog izvida omogućeno je i isključenje područja iz MSP-a, ako se utvrdi nezagađenost MES-om, NUS-om i njihovim dijelovima.

U 2025. predviđena je provedba tehničkog izvida u Ličko-senjskoj i Sisačko-moslavačkoj županiji, na područjima površine 3,3 km2.

Provedba poslova tehničkog izvida doprinosi postizanju daljnjeg smanjenja MSP-a te stvaranju jasnije slike o izvršenom minsko-eksplozivnom zaprječavanju.

***Planirani poslovi općeg izvida***

Usporedno s poslovima razminiranja koje obavljaju pravne osobe ovlaštene za obavljanje poslova razminiranja, pirotehničari Ravnateljstva civilne zaštite MUP-a obavljaju opći izvid - analizu MSP-a kontinuirano u svim minski zagađenim županijama Republike Hrvatske.

Tijekom 2025., planirani su poslovi općeg izvida - analize MSP-a na područjima površine 0,9 km2. Može se očekivati da će se nakon provedenog općeg izvida ta područja isključiti iz MSP-a.

Sukladno zajedničkom rješavanju MSP-a vojnog poligona „Eugen Kvaternik“ s MORH-om, pirotehničari Ravnateljstva civilne zaštite MUP-a dodatno će, nakon završetka razminiranja na vojnom poligonu, provesti opći izvid na preostalom MSP-u vojnog poligona površine 4,6 km2.

***Obilježavanje MSP-a***

Nastavlja se provođenje obilježavanja i kontinuirano praćenje i održavanje sustava obilježenosti MSP-a. Kako bi se održala učinkovitost u uspostavljenom sustavu obilježavanja, MUP izrađuje godišnji plan obilježavanja.

* 1. Obavljanje poslova razminiranja na područjima zagađenim isključivo NUS-om (2,1 km2)

U 2025. planira se obavljanje poslova razminiranja na 2,1 km2 područja koja su zagađena isključivo NUS-om uslijed eksplozija vojnih skladišta na području Karlovačke, Ličko-senjske i Sisačko-moslavačke županije.

Razminiranje tih područja obavlja se prema posebnim idejnim planovima razminiranja u kojima su definirane specifične metode i postupci razminiranja sukladno Pravilniku o načinu obavljanja poslova razminiranja, kontrole kvalitete, općeg i tehničkog izvida i obilježavanja minski sumnjivog područja („Narodne novine“, broj 108/24.).

* 1. Informiranje i edukacija stanovništva o opasnostima od MES-a, NUS-a i njihovih dijelova

MUP planira u suradnji s tijelima državne uprave, jedinicama lokalne i područne (regionalne) samouprave, civilnim sektorom i lokalnim stanovništvom, kontinuirano provoditi informiranje i edukaciju o opasnostima od MES-a, NUS-a i njihovih dijelova.

Informiranje i edukacija, čija je svrha poticati odgovorno ponašanje građana, s ciljem smanjenja rizika od stradavanja, provodi se u svim minsko zagađenim županijama kroz javno informiranje putem medija, stručna predavanja usmjerena prema ciljanim skupinama te organiziranjem javnih događanja na lokalnoj i nacionalnoj razini.

MUP je izradio Plan informiranja i edukacije stanovništva od MES-a, NUS-a i njihovih dijelova. Planom je predviđeno provođenje informiranja i edukacije stanovništva o opasnostima od MES-a, NUS-a i njihovih dijelova kroz 46 aktivnosti.

1. PRIPREMANJE I VOĐENJE PROJEKATA FINANCIRANIH SREDSTVIMA EUROPSKE UNIJE

**Europski fond za regionalni razvoj - Program Konkurentnost i kohezija 2021. - 2027. - Razminiranje višegodišnji okvir 2021. - 2027.**

U sklopu aktivnosti Razminiranje višegodišnji okvir 2021. - 2027., a u okviru posebnog cilja „Promicanje prilagodbe klimatskim promjenama i sprječavanja rizika od katastrofa te otpornosti, uzimajući u obzir pristupe utemeljene na ekosustavima“, prijavljena su dva projekta „Razminiranje šuma i šumskog zemljišta u Republici Hrvatskoj“ CROSS i CROSS II, u sklopu kojih je ugovoreno je 80,1 milijun eura bespovratnih EU sredstava namijenjenih razminiranju, odnosno ukupno 129.373.413,15 eura, uključujući i nacionalno sufinanciranje.

* 1. Croatian Safe Steps - CROSS

Projektom Croatian Safe Steps - CROSS, ukupne vrijednosti 52.234.936,54 eura, od čega 32.281.190,78 eura, odnosno 61,8 % bespovratnih sredstava EU, razminirano je 34,6 km2 MSP-a, a u siječnju 2025. godine MUP podnosi završno izvješće o provedi projekta u okviru završnog zahtjeva za nadoknadom sredstava.

* 1. Croatian Safe Steps II - CROSS II

CROSS II je drugi projekt iz Programa Konkurentnost i kohezija u Republici Hrvatskoj čiji je cilj razminiranje ukupno 48,7 km2 šuma i šumskog zemljišta od MES-a i NUS-a, na području 4 županije (Karlovačka, Ličko-senjska, Sisačko-moslavačka i Splitsko-dalmatinska).

Ugovor o dodjeli bespovratnih sredstava potpisan je 28. listopada 2024., a intenzitet potpore EU u ovom projektu iznosi 62 %.

Ugovorom i Dodatkom Ugovoru dodijeljena su na korištenje sredstva ukupnog iznosa 77.138.476,61 eura, od čega je 62 %, odnosno 47.825.855,49 eura bespovratnih sredstava EU, a 29.312.621,12 eura se osigurava iz državnog proračuna Republike Hrvatske, kao nacionalno sufinanciranje. Projekt se provodi od 1. siječnja 2024. do 31. prosinca 2026.

Aktivnost razminiranja prema projektu Croatian Safe Steps II - CROSS II nastavit će se prema 61 idejnom planu razminiranja, a svi poslovi razminiranja planiraju se dovršiti do kraja 2025. godine.

Organizacija promotivnog medijskog događaja Projekta prema pravilima vidljivosti za projekte od strateške važnosti planira se održati u ožujku 2025. godine.

1. Suradnja s međunarodnim subjektima u humanitarnom razminiranju
	1. Nacionalna izvješća prema međunarodnim konvencijama

MUP će u predviđenim rokovima pripremiti prijedloge godišnjih izvješća za 2024. godinu prema međunarodnim konvencijama iz područja kontrole konvencionalnog oružja (protuminskog djelovanja), tj. za sljedeće konvencije:

* Konvenciju o zabrani uporabe, stvaranja zaliha, proizvodnje i prijenosa protupješačkih mina i o njihovom uništenju (APLC, Ottawa)
* Konvenciju o kazetnom streljivu (CCM)
* Konvenciju o zabrani ili ograničenju uporabe određenog konvencionalnog oružja koje se smatra izuzetno opasnim (izaziva velike traumatske učinke) ili je neselektivnog djelovanja - Izvješća prema Izmijenjenom Protokolu II; Izvješće prema Protokolu V; Izvješće o Sukladnosti (CCW).

Izvješća se podnose tijelima konvencija putem Stalne misije Republike Hrvatske pri Uredu Ujedinjenih naroda i ostalim međunarodnim organizacijama u Ženevi.

* 1. Suradnja s međunarodnim subjektima u protuminskom djelovanju

MUP, u suradnji s partnerima, u 2025. nastavlja suradnju s relevantnim međunarodnim dionicima u protuminskom djelovanju, poglavito partnerima s kojima već postoje potpisani Memorandumi/Izjave o suradnji. Cilj navedenih aktivnosti usmjeren je na dodatno profiliranje stečenih kompetencija i iskustava Republike Hrvatske u protuminskom djelovanju i pozicioniranje istih u kontekstu međunarodno prepoznatljivog hrvatskog izvoznog proizvoda.

Planira se sudjelovanje na redovitim sastancima država članica konvencija iz područja kontrole konvencionalnog oružja (protuminskog djelovanja) uz potporu Stalne misije Republike Hrvatske pri Uredu Ujedinjenih naroda i ostalim međunarodnim organizacijama u Ženevi, kao i na drugim bitnim sastancima i konferencijama iz domene protuminskog djelovanja:

* 1. do 3. travnja 2025. - 21. međunarodni simpozij „Protuminsko djelovanje 2025.“, Cavtat, Republika Hrvatska
* 9. do 11. travnja 2025. - 28. međunarodni sastanak nacionalnih direktora protuminskog djelovanja i savjetnika UN-a (NDM-UN28), Ženeva, Švicarska Konfederacija
* 17. do 20. lipnja 2025. - Polugodišnji sastanak država stranaka APLC Konvencije, Ženeva, Švicarska Konfederacija
* 16. do 19. rujna 2025. - 13. godišnji sastanak država stranaka Konvencije o kazetnom streljivu, Ženeva, Švicarska Konfederacija
* jesen 2025. - Međunarodna konferencija o razminiranju Ukrajine, Japan, (u najavi)
* 1. do 5. prosinca 2025. - 22. godišnji sastanak država stranaka APLC Konvencije, Ženeva, Švicarska Konfederacija.

Planira se nastavak suradnje s relevantnim međunarodnim organizacijama poput Međunarodnog centra za humanitarno razminiranje iz Ženeve (GICHD), Norveškom narodnom pomoći (NPA) - Mine Action Review, Međunarodnom koalicijom za zabranu mina (ICBL) - Landmine Monitor, te Organizacije za europsku sigurnost i suradnju (OSCE) kroz transparentno pružanje informacija i dijeljenje iskustava Republike Hrvatske.

U skladu sa Sporazumom između Vlade Republike Hrvatske i Kabineta ministara Ukrajine o suradnji u području protuminskog djelovanja („Narodne novine - Međunarodni ugovori“, broj 7/24.), planiraju se aktivnosti s ciljem razvijanja međusobne suradnje i pružanja pomoći u području protuminskog djelovanja kako bi se ublažile socio-ekonomske, sigurnosne, ekološke i druge posljedice opasnosti od MES-a.

Republika Hrvatska odazvala se pozivu Ministarstva nacionalne obrane Republike Litve te nedvosmisleno izrazila svoju namjeru pristupanja Koaliciji za razminiranje Ukrajine. Cilj Koalicije je poduprijeti napore ukrajinskog Ministarstva obrane te pripremiti njihove oružane snage za humanitarno razminiranje oslobođenih ukrajinskih područja. Republika Hrvatska pridruživanje predmetnoj inicijativi smatra dodanom vrijednosti u kontekstu ranijih napora i podrške koju Republika Hrvatska pruža Ukrajini s ciljem uspostave efikasnog sustava protuminskog djelovanja. Na temelju definiranog koncepta Koalicije za razminiranje te iskazanih potreba od strane Ukrajine, Republika Hrvatska će svoj doprinos nastaviti pružati u okviru humanitarnog razminiranja te kroz ciljane aktivnosti treninga i opremanja.

Također, u 2025. očekuje se konkretizacija suradnje u području humanitarnog razminiranja sukladno inicijativi i pokazanom interesu Republike Armenije, te suradnja s Bosnom i Hercegovinom na temelju iskazanog interesa dijeljenja iskustava Republike Hrvatske u okviru pomoći minskim žrtvama.

* 1. Ostale aktivnosti

MUP će nastaviti suradnju s veleposlanstvima i diplomatsko-konzularnim predstavništvima u Republici Hrvatskoj, međunarodnim i regionalnim organizacijama, nevladinim organizacijama te pojedincima u okviru protuminskog djelovanja radi promoviranja hrvatskog sustava protuminskog djelovanja te hrvatskog znanja, iskustva i opreme međunarodnoj zajednici. Predstavnici MUP-a nastavit će i u 2025. godini djelovanje u okviru Savjetodavnog odbora Centra za humanitarno razminiranje Ukrajine, Savjetodavnog odbora i Upravnog odbora ITF Međunarodne zaklade za unaprjeđenje ljudske sigurnosti te Revizijskog odbora međunarodnih standarda protuminskog djelovanja u Ženevi (IMAS RB).

Zajedno s HCR - Centrom za testiranje, razvoj i obuku d.o.o., MUP će biti suorganizator 21. međunarodnog simpozija „Protuminsko djelovanje 2025.“ koji će se održati početkom travnja 2025. godine.

1. Provođenje inspekcijskih nadzora

Rad i postupanje Inspekcije za protuminsko djelovanje MUP-a (u daljnjem tekstu: Inspekcija) proizlaze iz Zakona.

Temeljna zadaća inspekcijskih nadzora tijekom 2025. godine je preventivno djelovanje radi osiguravanja uvjeta za obavljanje poslova razminiranja na siguran način za izvršitelje poslova, ali i s potrebnom razinom kvalitete koja će, nakon što se razminirane površine isključe iz MSP-a, garantirati korisnicima sigurno korištenje razminiranog prostora.

Aktivnosti Inspekcije usmjerene su na praćenje i nadzor nad provođenjem odredbi Zakona i provedbenih propisa koji uređuju područje iz nadležnosti Inspekcije, u cilju zaštite života i zdravlja ljudi, materijalnih dobara i okoliša te održavanja sigurnosnog stanja na prihvatljivoj razini. U obavljanju ove zadaće Inspekcija će pokretati i voditi inspekcijske i upravne postupke, pri čemu će se strogo voditi računa o osiguranju učinkovitosti u ostvarenju javnog interesa, kao i ekonomičnosti postupanja.

S tim u vezi, Inspekcija će dosljedno nadzirati provedbu zakona i propisa koji uređuju područje protuminskog djelovanja. Inspekcija će obavljati inspekcijski nadzor nad radom ovlaštenih pravnih osoba i/ili obrtnika prilikom obavljanja poslova razminiranja na radilištima razminiranja, ali će nadzirati rad ovlaštenih pravnih osoba i/ili obrtnika i u njihovim sjedištima radi poštivanja odredbi Zakona, kao i odredbi povezanih s odredbama propisa iz nadležnosti drugih tijela državne uprave, npr. propisa kojima su regulirani radno-pravni odnosi (ugovori o radu, staž osiguranja u povećanom trajanju, police osiguranja i sl.). Na temelju obavljenih inspekcijskih nadzora, ako se utvrde nepravilnosti, Inspekcija će podnositi prekršajne naloge i voditi prekršajne postupke sukladno odredbama Prekršajnog zakona. Također, ako se u inspekcijskim nadzorima rada ovlaštenih pravnih osoba i/ili obrtnika, kako na radilištima razminiranja, tako i u sjedištima istih, utvrde nepravilnosti s elementima kaznenih djela, Inspekcija će izvijestiti Ravnateljstvo policije o možebitnom kaznenom djelu.

Zaključno, sukladno ciljevima koji su postavljeni pred Inspekciju u planiranom razdoblju, temeljna zadaća će biti preventivno djelovanje radi osiguranja sigurnog rada pirotehničara i drugih djelatnika na poslovima humanitarnog razminiranja te postizanja tražene visoke razine kvalitete obavljenih poslova razminiranja, koja će korisnicima razminiranog prostora garantirati sigurno korištenje.

1. Financiranje plana

Za provedbu predmetnog Plana u 2025. godini u okviru Razdjela 040, Glave 04005 Ministarstvo unutarnjih poslova,programa2604 Protuminsko djelovanje planirano je ukupno 76.270.000,00 eura.

|  |
| --- |
| **040 Ministarstvo unutarnjih poslova** |
| **Aktivnost** | **Opis** | 2025. godina |
| **EUR** |
| **2604** | **Protuminsko djelovanje** | **76.270.000,00** |
| **A672007** | **RAZMINIRANJE** | **33.593.000,00** |
|  | 11 | Opći prihodi i primici | 22.593.000,00 |
|  | 43 | Ostali prihodi za posebne namjene | 11.000.000,00 |
| **K879024** | **RAZMINIRANJE VIŠEGODIŠNJI OKVIR 2021.-2027.** | **42.677.000,00** |
|  | 12 | Sredstva učešća za pomoći | 16.303.000,00 |
|  | 563 | Europski fond za regionalni razvoj (EFRR) | 26.374.000,00 |

Tablica 7-1. Pregled financijskih sredstava za protuminsko djelovanje po aktivnostima za 2025. godinu

1. Zaključak

U 2025. godini planira se obavljanje poslova izviđanja i razminiranja na svim preostalim područjima zagađenim MES-om u Republici Hrvatskoj (47,2 km2) te obavljanje poslova razminiranja na područjima zagađenim isključivo NUS-om (2,1 km2)

Na temelju Odluke o davanju prethodnog odobrenja za razminiranje perspektivne vojne lokacije - vojnog poligona „Eugen Kvaternik“, od 15. travnja 2024., u svrhu razminiranja područja navedenog vojnog poligona, MUP je izradio dodatna 4 idejna plana razminiranja površine 4,1 km2. MUP će tijekom 2025. provoditi aktivnosti kontrole kvalitete poslova razminiranja prema tim idejnim planovima, a financijska sredstava za razminiranje će biti osigurana u državnom proračunu Republike Hrvatske na poziciji naknade za korištenje općekorisnih funkcija šume (OKFŠ).

Za protuminsko djelovanje u 2025. godini ukupno je iz svih izvora financiranja planirano i osigurano 76.270.000,00 eura**.**

U sklopu aktivnosti Razminiranje višegodišnji okvir 2021. - 2027., a u okviru posebnog cilja „Promicanje prilagodbe klimatskim promjenama i sprječavanja rizika od katastrofa te otpornosti, uzimajući u obzir pristupe utemeljene na ekosustavima“, projektom „Razminiranje šuma i šumskog zemljišta u Republici Hrvatskoj“, čiji je prijavitelj MUP, ugovoreno je 80,1 milijuna eura bespovratnih EU sredstava namijenjenih razminiranju, odnosno ukupno 129.373.413,15 eura, uključujući i nacionalno sufinanciranje. U 2025. godini, u okviru projekata CROSS i CROSS II planira se u potpunosti završiti poslove razminiranja.

Planom je predviđeno provođenje informiranja i edukacije stanovništva o opasnostima od MES-a, NUS-a i njihovih dijelova kroz 46 aktivnosti.

Planira se i poseban preventivni angažman Inspekcije radi osiguravanja sigurnog rada pirotehničara i kvalitete obavljanja poslova razminiranja koja će, nakon njihovog završetka, jamčiti sigurno korištenje razminiranih površina.

POSEBNI DIO PLANA:

**PLAN RAZMINIRANJA VOJNIH LOKACIJA I/ILI GRAĐEVINA**

**U 2025. GODINI**

**1. UVOD**

Poslovi razminiranja u Republici Hrvatskoj uređeni su Zakonom o protuminskom djelovanju („Narodne novine“, br. 110/15., 118/18., 98/19., 114/22. i 59/23.), koji uređuje i razminiranje vojnih lokacija i građevina.

Osnova za protuminsko djelovanje u Oružanim snagama Republike Hrvatske je Plan razminiranja vojnih lokacija i/ili građevina koji se donosi za jednogodišnje razdoblje.

**2. RAZMINIRANJE VOJNIH LOKACIJA I/ILI GRAĐEVINA**

Razminiranje vojnih lokacija i/ili građevina provodi Pionirska satnija Inženjerijske pukovnije Hrvatske kopnene vojske koja je opremljena za poslove razminiranja. Pripadnici Pionirske satnije Inženjerijske pukovnije osposobljeni su za izvršavanje zadaća razminiranja.

Postrojba provodi zadaću samostalno i uz logističku potporu nadležnih ustrojstvenih jedinica Oružanih snaga Republike Hrvatske na području izvođenja radova.

Stručni nadzor tijekom provedbe zadaće organizira se i provodi na razini satnije i stručnih djelatnika nadređenoga zapovjedništva.

Završni nadzor kvalitete odrađenog posla provodi postrojba samostalno, a potvrdu/izjavu o razminiranosti pregledanog zemljišta/područja prema pravilima struke i u skladu sa Zakonom o protuminskom djelovanju i Pravilnikom o obavljanju poslova razminiranja potpisuje zapovjednik postrojbe.

S obzirom na to da Oružane snage Republike Hrvatske nemaju dovoljno kapaciteta za razminiranje minsko sumnjivih površina u vojnim lokacijama i/ili građevinama do 2026. godine, dogovoreno je da razminiranje minsko sumnjivih površina na vojnom poligonu „Eugen Kvaternik“ Slunj preuzme Hrvatski centar za razminiranje, te je Vlada Republike Hrvatske donijela Odluku o davanju prethodnog odobrenja za razminiranje perspektivne vojne lokacije - vojnog poligona „Eugen Kvaternik“ Slunj, od 15. travnja 2024. Hrvatski centar za razminiranje u 2024. godini iz minski sumnjivog područja isključio je 7.484.379 m². U 2025. godini planira se nastavak radova te isključenje preostale minski sumnjive površine od 9.064.754 m² čime bi se u cijelosti završilo razminiranje vojnog poligona „Eugen Kvaternik“ Slunj.

**3. CILJEVI PROTUMINSKOG DJELOVANJA U ORUŽANIM SNAGAMA REPUBLIKE HRVATSKE**

Ciljevi uspješnog funkcioniranja organizacije protuminskog djelovanja u Oružanim snagama Republike Hrvatske su:

- razminiranje perspektivnih vojnih lokacija i građevina

- u potpunosti ukloniti minsku opasnost u vojnim lokacijama i građevinama u urbanim cjelinama, u objektima za smještaj pripadnika Oružanih snaga Republike Hrvatske, skladištima ubojnih sredstava, područjima izvođenja vježbi na vojnim poligonima, posebno na područjima života i rada pripadnika te za potrebe obnove i izgradnje infrastrukture

- obilježenost miniranih i minski sumnjivih područja održavati u svim fazama rada u planskom razdoblju kao upozorenje i jasnu granicu između sigurne i minirane ili sumnjive površine

- programima edukacije obuhvatiti pripadnike Oružanih snaga Republike Hrvatske koji žive i/ili rade u okruženju vojne lokacije s miniranim i/ili minski sumnjivim područjima

- pozicionirati i promovirati vojni sustav protuminskog djelovanja kao samostalni podsustav nacionalnog sustava protuminskog djelovanja u Republici Hrvatskoj.

**4. STRUKTURA VOJNIH LOKACIJA I GRAĐEVINA**

U 2025. godini planirana je provedba zadaće razminiranja uključujući i zadaće tehničkog izvida na jednom vojnom poligonu „33. Inženjerijske brigade HV“ u Karlovcu i u jednoj postaji obalnog motrenja „TOVAR“ u Malom Lošinju, u skladu s prioritetima razminiranja koji su određeni po razdobljima u skladu s klimatskim i vremenskim uvjetima u Republici Hrvatskoj.

**5. FINANCIJSKA SREDSTVA ZA PROVEDBU PLANA**

Financijska sredstva za provedbu Plana razminiranja vojnih lokacija i/ili građevina za 2025. osigurana su u državnom proračunu Republike Hrvatske za 2025. godinu i projekcijama za 2026. i 2027. godinu, na razdjelu Ministarstva obrane.

Za provedbu razminiranja, uključujući i zadaće obilježavanja minski sumnjivih područja perspektivnih vojnih lokacija i/ili građevina za 2025. godinu planirano je 737.431,70 eura.

KLASA:

URBROJ:

Zagreb, \_\_\_\_\_\_\_\_\_\_ 2025.

 PREDSJEDNIK

 mr. sc. Andrej Plenković